Yutong

Yutong (offisielt Zhengzhou Yutong Group Co., Ltd. ) er en kinesisk produsent av nyttekjøretøy, spesielt elektriske busser, med hovedkontor i Zhengzhou i provinsen Henan. Yutong har også virksomhet innen anleggsmaskiner, eiendom og andre investeringer. Per 2016 var de verdens største bussprodusent målt i salgsvolum. Historie Yutongs opprinnelse kan spores tilbake til Zhengzhou Bus Repair Factory, som ble etablert i 1963. Zhengzhou Yutong Bus Co., Ltd. ble grunnlagt i 1993, og i mars 1997 ble Yutong det første busselskapet i Kina notert på Shanghai-børsen. Året etter åpnet Yutong sin fabrikk i Yutong industripark i Zhengzhou, som var den største bussfabrikken i Asia på den tiden. I 2005 hadde Yutong en markedsandel på 22 % på busser og turbuss i Kina, og ble dermed Kinas største bussprodusent. De begynte å eksportere busser over hele verden til markeder som Latin- og Sør-Amerika, Asia-Stillehavsregionen og Europa. Yutong gikk først inn i markedet for elektriske busser med åpningen av produksjonsanlegget «New Energy» i 2012, og i 2014 åpnet de det nasjonale forskningssenteret for elektronisk kontroll og sikkerhetsteknologi for elektriske busser i samarbeid med den kinesiske regjeringen. I 2015 gjennomførte Yutong verdens første veitester av en autonom buss, og demonstrerte selvkjørende teknologi på en 32,6 km lang motorveistrekning mellom byene Zhengzhou og Kaifeng. Per 2018 hadde Yutong eksportert mer enn 64 000 busser og turbusser, hvorav nesten 25 000 av disse i 2017 var enten batterielektriske eller gassdrevne. Selskapets salgs- og servicenettverk dekker seks regioner over hele verden: Europa, Samveldet av uavhengige stater, Latin-Amerika, Afrika, Asia-Stillehavsområdet og Midtøsten. Yutong-busser og turbusser har blitt levert til land og regioner som Norge, Frankrike, Storbritannia, Kasakhstan, Venezuela, Chile, Etiopia, Cuba, Sør-Afrika, Zimbabwe, Nigeria, Singapore, Malaysia, Filippinene, Australia, Saudi-Arabia og Bulgaria. Fjernstyring fra Kina Da Ruter sommeren 2025 i hemmelighet testet styringssystemene til Yutongs elbusser, avdekket testene at styringssystemene kan kontrolleres fra Kina. Yutong avviser disse funnene. Referanser Eksterne lenker Offisielt nettsted (en) Yutong – kategori av bilder, video eller lyd på Commons